Dilma iterum vincitDilma Rousseff vix adversarium suum superavit, iterum sellam supremam Brasiliae sibi comparans: 51,6% consensuum obtinuit contra Aecium Neves, candidatum conservativum. "Comitia memorabilia vici. - inquit - Dialogo acclinis sum, hoc alterius praesidentatus officium erit: in pace et democratia gubernare."Brasilienses in duas fere aequas partes divisi esse videntur, altera regionum miserarum septentrionalium et orientalium, quae Dilmam suffulserunt, altera ditioris meridiei conservativis favens. Duo proposita civibus obtulerunt candidati, dum oeconomiae auctus minuitur et mercium pretia increscunt: Dilma, quae Factioni Operariorum praeest, vectigalia imponenda esse putat mercibus externis et auxilia pauperibus ferenda, Aecius liberae mercaturae favet, a Marina Silva olim Dilmae ministra et vehementi servatrice rerum naturae sustentus.Posthac magis arduum erit munus Dilmae Rousseff, cui amplus consensus allatus ipsi et antecessori Ignatio Lula (qui in imagine eam amplectitur), cuius auctoritas magno auxilio fuit, defecit: nam difficultates oeconomicae instant, pauperes condiciones suas ultra ad melius verti postulant, vastatio regionis Amazonicae indigenis minatur.Scripsit Herimannus Novocomensis - 27/10/2014 23h23 Quaedam ephemeris in America septentrionali edita, cui titulus Res Primae (anglice, 'First Things'), in meo conventu (id est, domo religiosa) singulis mensibus recipitur. Cuius in novissimo volumine quoddam insolitum demoscopium, ab investigatoribus de Universitate Glamorganiae in Cambria effectum, summatim relatum est. Qui enim inquisivere de risu, illud praesertim scire cupientes, quem ad modum risus crebritas raritasque mutentur in aetatibus humanae vitae invicem succendentibus. Diurnarius narrat illos investigatores, homines laboriosissimos, repperisse, media habita ratione, infantes etiam trecenties singulis diebus ridere; adulescentes autem, minores viginti annis natu, fere sexies tantum in eodem temporis spatio.Qui inter annum vicesimum et tricesimum versantur fere quadries rident per diem; illi tamen qui inter triginti et quadraginta annos nati sunt, saepius, id est, quinquies. Cuius incrementi, ne nimiam sit admirationem vel incredulitatem moturum, investigatores hanc suggerunt caussam, homines post annum tricesimum, nostris saltem temporibus, infantium cacchinis crebrius adesse; et risus, ut experientia docet, risum parit. Qui quinqagesimum agunt annum, se risui ter tantum quotidie dedunt; qui autem sexagesimum, bis et dimidies. Quispiam fortasse dolebit risum decrescere crescente aetate; sed illa labiorum fauciumque commotio non propter se ipsa quaerenda, nec semper gaudium germanissimum quod in aerem prorumpit. Scriptum est certe, fatuus in risu inaltat vocem suam, vir autem sapiens vix tacite ridebit Mahometus Gaddafi in Libya fidelium suorum defensionem strenue ducit: hoc diurnariis nuntiavit Nuntius praesidentis Moses Ibrahim, confirmans copias per multos menses armis rebellibus resistere posse. Cui repugnat secretarius Foederis Atlantici Andreas Fogh Rasmussen, expeditionem certus fere confectam esse: "Inceptum - ait - brevi tempore desinet, Foedus tamen non proficiscetur donec Gaddafianae militiae bellum gerere pergent."Nuntius praesidentis dignitate spoliati Foedus Atlanticum accusat, quod pyrobolis de aeronavibus deiectis Syrti aedificia civilia diruta sint ubi CCCLIV incolae interissent; quo in oppido - Moses fatur - MM circiter incolae ob occidentalium adgressionem XVII diebus recentissimis perierunt; rebelles Syrtim obsident victoria confisi. Bani Walid, in oppido occidentali, acerrime dubio cum exitu pugnatur: die Veneris rebellium acies copioso missilium deiectu repulsae sunt.Rebelles tamen vitae consuetudines in regionibus pacatis restituere conantur, ubi pueri et puellae hodie primum in scholas redierunt.Scripsit Herimannus Novocomensis - 17/09/2011 21h29 CAROS ALUNOS DO CURSO DE EXTENSAO EM LINGUA LATINA. AGRADECO IMENSAMENTE A PARTICIPACAO NA ULTIMA